อุทยานแห่งชาติดอยอินทนนท์ ประกาศปิดแหล่งท่องเที่ยวประเภทน้ำตก เป็นการชั่วคราว
นายเกรียงไกร ไชยพิเศษ หัวหน้าอุทยานแห่งชาติดอยอินทนนท์ จังหวัดเชียงใหม่ เปิดเผยว่า  อุทยานแห่งชาติดอยอินทนนท์ ประกาศปิดแหล่งท่องเที่ยวประเภทน้ำตกในพื้นที่อุทยานแห่งชาติดอยอินทนนท์เป็นการชั่วคราว เพื่อเฝ้าระวังสถานการณ์ภัยพิบัติทางธรรมชาติ โดยในพื้นที่อุทยานแห่งชาติดอยอินทนนท์ ท้องที่ตำบลบ้านหลวง อำเภอจอมทอง จังหวัดเชียงใหม่ มีฝนตกอย่างต่อเนื่อง เพื่อเป็นการเฝ้าระวังการเกิดภัยพิบัติน้ำป่าไหลหลาก ดินโคลนถล่ม ป้องกันมิให้เกิดความเสียหายต่อชีวิตและทรัพย์สินของประชาชน นักท่องเที่ยว ตลอดจนเจ้าหน้าที่ผู้ปฏิบัติงานในพื้นที่อุทยานแห่งชาติดอยอินทนนท์ ขอประกาศปิดแหล่งท่องเที่ยวประเภทน้ำตกทุกแห่งเป็นการชั่วคราว พร้องทั้งห้ามมิให้ผู้ใดเข้าไปในแหล่งท่องเที่ยวประเภทน้ำตกที่มีลำห้วยหลัก หรือลำห้วยสาขาต่างๆขอให้ประชาชนผู้อาศัยริมลำห้วย ที่ไหลจากพื้นที่อุทยานแห่งชาติดอยอินทนนท์ ในเขตอำเภอจอมทองและอำเภอแม่แจ่ม จังหวัดเชียงใหม่ เฝ้าระวังการเกิดภัยพิบัติน้ำป่าไหลหลากดินโคลนถล่มขอให้ผู้ใช้เส้นทางถนนสาย ทล.1009 จอมทอง-ดอยอินทนนท์ และถนนสาย ทล.1192 แม่แจ่ม -ดอยอินทนนท์ ควรระวังผิวจราจรลื่น ต้นไม้หักโค่น สำหรับประชาชนในพื้นที่ลุ่มต่ำริมลำห้วยให้เก็บสิ่งของขึ้นที่สูง จนกว่าสถานการณ์จะเข้าสู่สภาวะปกติ เมื่อปริมาณน้ำในลำธารและแหล่งท่องเที่ยวดังกล่าวอยู่ในระดับปกติแล้ว อุทยานแห่งชาติดอยอินทนนท์จะดำเนินการประชาสัมพันธ์ให้ทราบอีกครั้งหนึ่ง